የአርማታ ብረት የጫኑ ተሽከርካሪዎች አዳማ ላይ እንዲቆም በመደረጉ መቸገራቸውን አሽከርካሪዎች ገለጹ
የአርማታ ብረት የጫኑ ከባድ ተሽከርካሪዎች አዳማ ላይ እንዲቆም በመደረጉ መቸገራቸውን አሽከርካሪዎች ገለጸዋል፡፡ከጂቡቲ የአርማታ ብረት ጭነው አዳማ የደረሱ 45 የከባድ ጭነት ተሽከርካሪዎች ግልጽነት በሌለው ምክንያት ከ20 ቀን በላይ እንዲቆም በመደረጉ ለወጪና እንግልት መዳረጋቸውን አሽከርካሪዎች ገለጸዋል።የአሽከርካሪዎቹ ተወካይ የሆኑት አቶ ሙላቱ ኃይለሚካኤልና አቶ አበበ ደስታ ለኢዜአ እንደገለጹት  ከመጋቢት 30/2010 በፊት ከጂቡቲ የግንባታ ብረት ጭነው አዳማ ከደረሱ በኋላ ወደ ወላይታ ሶዶ እንዳይንቀሳቀሱ  ግልጽ ባልሆነ ምክንያት እንዲቆሙ ተደርጓል፡፡እንዲቆሙ የተደረገው አስፈላጊውን ፍተሻ ለማድረግና ሚዛን ተመዝነው መልቀቂያ ለመውሰድ በኢትዮጵያ ገቢዎችና ጉምሩክ ባለስልጣን አዳማ ቅርንጫፍ ጽህፈት ቤት መስተናገድ ባለመቻላቸው እንደሆነ ተናግረዋል፡፡የፍተሻ አገልግሎቱ በሶስት ቀን መጠናቀቅ ሲገባው የሚጠይቃቸው አካል በማጣት ጭነታቸውን ሳያራግፉ ከ20 ቀን በላይ ለመቆም መገደዳቸውን አመልክተዋል፡፡በዚህም ምክንያት ለአልጋ፣ለምግብና ለጭነቱ የጥበቃ ወጪ መዳረጋቸውን ገልጸው መንግስት መፍትሄ እንዲሰጣቸው ጠይቀዋል።ንብረቱን  ከጂቡቲ መጫናቸውን እንጂ ባለቤቱ የማን  እንደሆነ እንደማያውቁም ተናግረዋል።በኢትዮዽያ ገቢዎችና ጉምሩክ ባለስልጣን የአዳማ ቅርንጫፍ ጽህፈት ቤት የጉሙሩክ ስነ ስርዓት የስራ ሂደት አስተባባሪ አቶ መንግስትአብ ገብረሚካኤል መኪኖቹ  የግንባታ ብረቱን እንደጫኑ ከ14 ቀን በላይ አዳማ ላይ መቆማቸውን ተናግረዋል።" ጉዳዩ እኛን አይመለከትም " ያሉት አስተባባሪው ነገር ግን ከውጭ ተጓጉዘው የሚገቡ እቃዎችን ጥራትና ደረጃዎችን ፈትሾና አረጋግጦ የሚሰጠው የንግድ ሚኒስቴር  የብረቱ ምርት ጥቅም ላይ እንዲውል የእውቅና ሰርተፊኬት ሲሰጥ  እንደሚስተናገዱ አስታውቀዋል።በንግድ ሚኒስቴር የወጪና የገቢ እቃዎች ጥራት ቁጥጥር ዳይሬክተር አቶ እያሱ ስምኦን ስለጉዳዩ በስልክ ተጠይቀው በሰጡት ምላሽ የንብረቱ ባለቤት  የኢትዮጵያ ኤሌክትሪክ ኃይል መሆኑን ጠቅሰው ለመፈተሽ የብረቱ  ናሙና እንዲሰጣቸው በጠየቁት መሰረት ያገኙትን በማየት  የተለቀቁ እንዳሉ ተናግረዋል፡፡የተለቀቁት ተሽከርካሪዎች የጫኑት ብረት ውፍረት ከስምንት እስከ 24 ሚሊ ሜትር የሆኑና እነዚህን በመስሪያ ቤቱ የመፈተሻ መሳሪያዎች የጥራት ደረጃቸውን ለማረጋገጥ በመቻሉ እንደሆነ አመልክተዋል፡፡ውፍረታቸው ከ24 ሚሊ ሜትር በላይ የሆኑት ግን አስመጪዎች ብረቱን ካስመጡበት ሀገር የጥራት ማረጋገጫ ማስረጃ ማቅረብ እንጂ በእነሱ ደረጃ ለማስተናገድ እንደማይችሉ  ገልጸዋል፡፡አሁንም ቢሆን ከሚመለከተው አካል ጋር  በመተባባር ችግሩን ለመፍታት የሚያደርጉትን ጥረት እንደሚቀጥሉበትም ተናግረዋል፡፡የንብረቱ ባለቤት ነው የተባለው የኢትዮጵያ ኤሌክትሪክ ኃይል የውጭ ግንኙነት ዳይሬክተር አቶ ምስክር ነጋሽ በተደጋጋሚ በስልክ ለማነጋጋር ተሞክሮ ማግኘት አልተቻለም፡፡ (ኢዜአ)